【明報專訊】香港教育大學同香港輕(氣)排球總會噚日舉辦本港首屆「長者輕排球比賽」決賽,共有17隊逾170名健兒參加,年齡介乎55至75歲。現場球來球往,長者表現活力,氣氛熱鬧,首5名勝出隊伍可以喺7月同來自深圳及南昌嘅參賽隊伍打總決賽。負責活動嘅教大健康及體育學系副教授梁家文同Emily講,希望透過比賽向長者推廣輕排球,話研究發現有助鍛煉上肢肌肉力量同心肺功能等。
噚日決賽誕五強 將與內地隊較勁
梁家文介紹,輕排球較一般排球大同輕身,喺空中嘅時間會長啲,且排球網較低;所以長者打波時唔止唔會手痛,反應慢啲都可以接到波,亦唔使跳起打,令初學者易啲上手。佢又提到,有研究發現長者運動量低,原因包括欠缺有比賽性嘅項目,希望有新運動選擇,而輕排球就啱晒佢哋要求。
今次輕排球比賽獲大學教育資助委員會資助,係教資會「研究影響基金」下「促進香港和中國大陸健康老齡化—輕排球推廣」研究計劃一部分。項目由2019年開始,為期5年至今年。梁家文話已喺香港舉辦咗72個長者輕排球班,有約900人參加;深圳同南昌則有17個班,約600人參加,三地共培訓逾300名長者輕排球指導員。
對於未來計劃,梁家文賣關子話好快會再有「大搞作」,另會積極搵新資助延續項目,讓更多長者受惠。